O nouă veste bună pentru Dinamo. "Câinii" au primit licența pentru sezonul viitor al Superligii
După un final de sezon de infarct, piesele din puzzle-ul dinamovist încep să se așeze în pozițiile potrivite.
Dinamo, printre echipele cu drept de a juca în Superliga 2024-2025
Toate echipele din play-off (FCSB, CFR Cluj, CSU Craiova, FCV Farul, Sepsi, FC Rapid 1923) și cele care au terminat deasupra liniei de retrogradare în play-out (UTA Arad, Oțelul, Hermannstadt, FCU Cluj, Petrolul, Poli Iași) și-au menținut dreptul de a evolua în prima divizie și în sezonul următor. De asemenea, cele patru formații care vor juca barajul de menținere / promovare în Superligă (FC Dinamo 1948 - Csikszereda Miercurea Ciuc, FC Botoșani - CS Mioveni) nu au avut probleme juridice sau economice care să le împiedice să evolueze pe prima scenă a fotbalului românesc.
În afara acestora, au primit undă verde din partea Comisiei de Licențiere a FRF cele două promovate direct (Unirea Slobozia, AS FC Buzău) și cele echipe retrogradate direct (FC Voluntari, FCU Craiova), dar și alte două cluburi din Liga 2 (Chindia Târgoviște, CFC Argeș).
Dintre cluburile cu pretenții, Dinamo era într-o situație mai specială, pentru că se află încă în insolvență. Clubul roș-alb a intrat în insolvență pentru a doua oară în istoria sa din cauza marilor probleme financiare, pe 28 iunie 2021, a retrogradat apoi la finalul stagiunii 2021-2022, dar pare să se fi echilibrat din punct de vedere financiar după preluarea clubului de către Eugen Voicu și Andrei Nicolescu.
Comunicatul oficial transmis de FRF:
"Referitor la procesul de licențiere a cluburilor solicitante de licență de participare în Superliga, pentru sezonul 2024-2025, facem următoarele precizări:
1. Hotărârile Comisiei de Licențiere au fost pronunțate în data de 9 mai 2024.
2. Următoarele cluburi au primit licență pentru participare în Superliga, sezonul 2024 – 2025, ca urmare a constatării îndeplinirii cerințelor minime stabilite în Regulamentul național de licențiere a cluburilor și de sustenabilitate financiară, ediția 2023:
SC Fotbal Club FCSB SA, Fotbal Club CFR 1907 Cluj SA, U Craiova 1948 Club Sportiv SA, F.C.V. Farul Constanţa SA, Asociaţia Club Sportiv Sepsi O.S.K. din Sfântu Gheorghe, Fotbal Club Rapid 1923 SA, Asociația Fotbal Club UTA Arad, Asociaţia Clubul Sportiv Suporter Club Oţelul Galaţi, Asociaţia Fotbal Club Hermannstadt, Asociaţia Sportivă Fotbal Club Universitatea Cluj, Asociaţia Clubul Sportiv Petrolul 52, Asociaţia Club Sportiv Municipal Politehnica Iaşi, SC Dinamo 1948 SA, Asociaţia Fotbal Club Botoşani, Fotbal Club Voluntari SA, FCU 1948 Craiova Fotbal Club SA, Asociaţia Fotbal Club Unirea 04 Slobozia, Asociaţia Sportivă Fotbal Club Buzău, Clubul Sportiv Mioveni, Asociaţia Futball Klub Csikszereda Miercurea Ciuc, Asociaţia Fotbal Club Chindia Târgovişte, Asociaţia Clubul Sportiv Campionii Fotbal Club Argeş"
Foto - Gabriel Chirea
Urmăriți SPORT.RO și pe Google News